ไทยเอาจริงลงทุนทวาย
เสนอตั้งเอสพีวีรัฐถือหุ้น50% ชงเสนอนายกฯภายในสิ้นปีนี้
11 ธ.ค. 2555

เสนอตั้งเอสพีวีรัฐถือหุ้น50% ชงเสนอนายกฯภายในสิ้นปีนี้
คลังจับเข่าคุยพม่าลงทุนทวาย
นายสมชัย สัจจพงษ์ ผู้อำนวยการสำนักงานเศรษฐกิจการคลัง กล่าวว่า สัปดาห์ที่ผ่านมาได้เดินทางไปพม่าเพื่อหารือกับเจ้าหน้าที่ของพม่าที่รับผิดชอบเรื่องการลงทุนในโครงการพัฒนาเขตเศรษฐกิจพิเศษทวาย เป็นการเตรียมความพร้อมก่อนที่นายกิตติรัตน์ ณ ระนอง รองนายกรัฐมนตรีและ รมว.คลัง ในฐานะประธานอนุกรรมการหารูปแบบการลงทุนและประธานอนุกรรมการกฎระเบียบการลงทุนในโครงการทวาย จะเดินทางไปพม่าเพื่อหารือกับรัฐมนตรีที่รับผิดชอบโครงการทวายของพม่าก่อนสิ้นปีนี้
นายสมชัย กล่าวว่า การหารือครั้งนี้ ได้มีการหารือรูปแบบการลงทุนซึ่งมีหลายรูปแบบ ซึ่งยังไม่สามารถเปิดเผยได้ เพราะต้องมีการหารือกันในระดับรัฐมนตรีก่อนเสนอรัฐบาลเห็นชอบต่อไป
สำหรับการหารือด้านกฎระเบียบ ก็มีการหารือกฎหมายการลงทุนต่างๆ ว่ามีส่วนไหนที่เป็นอุปสรรคที่ต้องแก้ไขหรือมีส่วนไหนที่ต้องมีเพิ่มเติม เพื่ออำนวยความสะดวกให้การลงทุนที่จะเกิดขึ้นในอนาคตมากขึ้น
แหล่งข่าวจากกระทรวงการ คลัง เปิดเผยว่า รูปแบบการลงทุนที่เสนอไปมีหลายรูปแบบ เช่น อาจให้มีการตั้งบริษัทเอสพีวีขึ้นมาระดมทุนไปลงทุนในโครงการทวาย โดยรัฐบาลจะเข้าไปถือหุ้นในบริษัทเอสพีวี เพื่อให้เกิดความมั่นใจกับนักลงทุน แต่ถือต่ำกว่า 50% เพื่อไม่ให้เป็นรัฐวิสาหกิจและให้เอกชนที่สนใจเข้ามาถือหุ้นในส่วนที่เหลือ
นอกจากนี้ ยังมีรูปแบบที่ให้สถาบันการเงินต่างประเทศ เช่น องค์การความร่วมมือระหว่างประเทศของญี่ปุ่น (ไจกา) เข้ามาถือหุ้นได้ด้วย เพื่อที่จะได้ปล่อยกู้อัตราดอกเบี้ยต่ำให้กับบริษัทนำไปลงทุนในโครงการทวายที่ต้องใช้เงินลงทุนจำนวนหลายแสนล้านบาท เพราะมีทั้งการสร้างท่าเรือ โครงสร้างพื้นฐาน ถนน ไฟฟ้า ประปา รวมถึงนิคมอุตสาหกรรม
อย่างไรก็ตาม แหล่งข่าวจากกระทรวงการคลัง เปิดเผยอีกว่า การเข้าไปร่วมลงทุนของภาครัฐในโครงการทวาย สร้างความลำบากใจให้กับบริษัท อิตาเลียนไทย ที่ได้สัมปทาน เนื่องจากกลัวรัฐบาลเข้าไปฮุบโครงการ แย่งการลงทุนเอกชน ทำให้ข้อมูลที่ได้รับการเข้าไปลงทุนในโครงการนี้มีข้อจำกัด
สำหรับการลงทุนในโครงการทวายมีการตั้งอนุกรรมการขึ้นมาทั้งหมด 6 ชุด ซึ่งโดย 4 ชุดที่เหลือ เป็นอนุกรรมการด้านการพัฒนาอุตสาหกรรม และนิคมอุตสาหกรรม อนุกรรมการด้านโครงสร้างพื้นฐาน อนุกรรมการด้านพลังงาน และอนุกรรมการด้านความเป็นอยู่ของชุมชน